รัฐบาลไทย-ข่าวทำเนียบรัฐบาล-นายกฯ ควง มท. 1 ลงพื้นที่ตรวจราชการ จ. อุบลราชธานี ชูโคกหนองนาสู่เศรษฐกิจ BCG
วันเสาร์ที่ 16 ตุลาคม 2564
นายกฯ ควง มท. 1 ลงพื้นที่ตรวจราชการ จ. อุบลราชธานี ชูโคกหนองนาสู่เศรษฐกิจ BCG
นายกรัฐมนตรี พร้อมด้วยรัฐมนตรีว่าการกระทรวงมหาดไทย และ คณะผู้บริหารกระทรวง เข้ากราบนมัสการท่านเจ้าคุณพระปัญญาวชิรโมลี พร้อมชื่นชม “ศูนย์การเรียนรู้ต้นแบบ โคก หนอง นา วัดป่าศรีแสงธรรม “ จาก โคก หนอง นา สู่โมเดลเศรษฐกิจใหม่ (BCG Economy Model)
นายกรัฐมนตรี พร้อมด้วยรัฐมนตรีว่าการกระทรวงมหาดไทย และ คณะผู้บริหารกระทรวง เข้ากราบนมัสการท่านเจ้าคุณพระปัญญาวชิรโมลี พร้อมชื่นชม “ศูนย์การเรียนรู้ต้นแบบ โคก หนอง นา วัดป่าศรีแสงธรรม “ จาก โคก หนอง นา สู่โมเดลเศรษฐกิจใหม่ (BCG Economy Model) “ทําน้อยให้ได้มาก” สร้างคุณภาพชีวิตที่ดีขึ้นของประชาชนอย่างยั่งยืน
เมื่อวันที่ 15 ต.ค. 64 เวลา 10.30 น. ที่โครงการ “โคกอีโด่ยวัลเล่ย์ "โรงเรียนศรีแสงธรรม และศูนย์การเรียนรู้ต้นแบบ โคก หนอง นา วัดป่าศรีแสงธรรม ต.ห้วยยาง อ.โขงเจียม จ.อุบลราชธานี พลเอก ประยุทธ์ จันทร์โอชา นายกรัฐมนตรี พร้อมด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย คณะรัฐมนตรี นายสุทธิพงษ์ จุลเจริญ ปลัดกระทรวงมหาดไทย และคณะ ลงพื้นที่ตรวจเยี่ยม พร้อมรับทราบรายงานการดําเนินงานแหล่งเรียนรู้พลังงานทดแทน “โครงการโคกอีโด่ยวัลเล่ย์” โรงเรียนศรีแสงธรรม และศูนย์การเรียนรู้ต้นแบบ โคก หนอง นา ณ วัดป่าศรีแสงธรรม จากพระปัญญาวชิรโมลี โดยน้อมนําหลักปรัชญาเศรษฐกิจพอเพียงและหลักศีล สมาธิ ปัญญา ซึ่งเป็นการนําความรู้ทางวิชาการมาบวกกับหลักธรรมเข้ามาใช้ในการดําเนินโครงการฯ พัฒนาพื้นที่ โคก หนอง นา จนเกิดผลเป็นรูปธรรม ประชาชนในพื้นที่ได้ประโยชน์อย่างแท้จริง รวมทั้ง ได้มีนําพลังงานทดแทนในรูปแบบพลังงานแสงอาทิตย์ ระบบ Internet of Things ( IOT) ซึ่งเป็นนวัตกรรมและเทคโนโลยีที่เหมาะสม เข้ามาช่วยในการบริหารจัดการดําเนินโครงการทั้งระบบ เพิ่มความรวดเร็ว ได้ประสิทธิภาพและประหยัดต้นทุน พร้อมพัฒนาต่อยอดขยายผลไปสู่ชุมชนด้วยโมเดลเศรษฐกิจใหม่ (BCG Economy Model) โดยมี นายพงศ์รัตน์ ภิรมย์รัตน์ ผู้ว่าราชการจังหวัดอุบลราชธานี พร้อมด้วย รองผู้ว่าราชการจังหวัด หัวหน้าส่วนราชการในสังกัดกระทรวงมหาดไทยประจําจังหวัดอุบลราชธานี นายอําเภอ ข้าราชการ นักเรียน และประชาชนในพื้นที่ ร่วมให้การต้อนรับ
พลเอก ประยุทธ์ จันทร์โอชา นายกรัฐมนตรี กล่าวชื่นชมการดําเนินโครงการแหล่งเรียนรู้พลังงานทดแทน โคกอีโด่ยวัลเล่ย์ โรงเรียนศรีแสงธรรม และศูนย์การเรียนรู้ต้นแบบ โคก หนอง นา ณ วัดป่าศรีแสงธรรม ซึ่งได้น้อมนําเศรษฐกิจพอเพียงและทฤษฎีใหม่ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และพระปฐมบรมราชโองการในพระบาทสมเด็จพระเจ้าอยู่หัว ในการสืบสาน รักษา และต่อยอด ศาสตร์พระราชา และโครงการตามพระราชดําริพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มาดําเนินโครงการฯ โดยเกิดเป็นโครงการพัฒนาแบบร่วมมือกัน ในลักษณะ “บวร” คือ บ้าน วัด โรงเรียน/ราชการ ซึ่งเป็นการสร้างพลังจากท้องถิ่นที่สําคัญในการสร้างความเข้มแข็งจากพื้นที่ รวมทั้งโครงการ “โคก หนอง นา” นโยบายสําคัญของรัฐบาล ซึ่งมุ่งเน้นที่จะ “ทําน้อยให้ได้มาก” มีประสิทธิภาพคุ้มค่างบประมาณและสามารถนําไปต่อยอดสู่โมเดลเศรษฐกิจใหม่ (BCG Economy Model) ตามนโยบายของรัฐบาล สอดคล้องกับแผนพัฒนาเศรษฐกิจและสังคมแห่งชาติ ฉบับที่ 13 ก่อให้เกิดประโยชน์ได้หลายประการ พร้อมขอให้มีการขยายการดําเนินการเรื่องพลังงานทดแทนให้มากยิ่งขึ้นตามศักยภาพที่มีอยู่ ควบคู่กับการดําเนินการที่เป็นมิตรต่อสิ่งแวดล้อม รวมทั้งให้มีการวางแผนเรื่องการบริหารจัดการขยะให้เป็นไปอย่างมีประสิทธิภาพ เพื่อไม่ให้ส่งผลกระทบต่อสิ่งแวดล้อมและพื้นที่ชุมชนโดยรอบ
นายสุทธิพงษ์ จุลเจริญ ปลัดกระทรวงมหาดไทย กล่าวว่า การขับเคลื่อนงานโครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ประยุกต์สู่ "โคก หนอง นา" เป็นการสร้างพื้นที่ให้เป็นแหล่งเรียนรู้ เพื่อสร้างความมั่นคงในชีวิต บรรเทาความเดือดร้อนให้แก่คนในชุมชน โดยเฉพาะในช่วงวิกฤตการณ์การแพร่ระบาดของโรคติดเชื้อไวรัสโคโรนา 2019 (โควิด-19) โครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ประยุกต์สู่ "โคก หนอง นา" จะทําให้ระบบนิเวศดีขึ้น ทําให้มีแหล่งพื้นที่จัดเก็บน้ําฝนได้หลายล้านลูกบาศก์เมตร มีความมั่นคงทางอาหาร พอกิน พอใช้ พออยู่ พอร่มเย็น และยังเป็นแหล่งเพาะพันธุ์พืชผักสวนครัว และพืชสมุนไพรอีกมากมาย หากน้อมนําเอาหลักการปรัชญาของเศรษฐกิจพอเพียงและทฤษฎีใหม่มาประยุกต์ใช้ตามแนวทางของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และเป็นพระมหากรุณาธิคุณยิ่งที่พระบาทสมเด็จพระวชิรเกล้าเจ้าอยู่หัว รัชกาลที่ 10 มีพระราชปณิธานในการสืบสาน รักษา ต่อยอด แนวพระราชดําริของพระองค์ท่าน อันจะทําให้พี่น้องประชาชนมีคุณภาพชีวิตที่ดีขึ้นอย่างยั่งยืน และสอดคล้องกับนโยบายที่ทางรัฐบาลได้มอบหมายให้มาดําเนินการ ทั้งนี้ นับเป็นโอกาสอันดี และได้รับเมตตาจากท่านเจ้าคุณพระปัญญาวชิรโมลี ที่ช่วยให้ภารกิจงานช่วยเหลือประชาชนในพื้นที่เกิดผลสําเร็จที่เป็นรูปธรรม โดยเกิดศูนย์การเรียนรู้ชุมชนต้นแบบ (CLM) ระดับตําบล ขึ้นในพื้นที่ของวัด และโรงเรียน ในโครงการโคกอีโด่ยวัลเลย์แห่งนี้ด้วย ซึ่งที่ผ่านมา พื้นที่แห่งนี้ ก็ให้ความอนุเคราะห์ในการเป็นศูนย์ฝึกอบรมพัฒนาคนที่เข้าร่วมโครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ประยุกต์ สู่ “ โคก หนอง นา โมเดล “ ถึง 11 รุ่น สร้างผู้นําการเปลี่ยนแปลงไปมากกว่า 1,100 คน มีฐานการเรียนรู้เพื่อการพึ่งตนเอง 9 ฐานเรียนรู้ที่ได้รับการสนับสนุน และฐานเรียนรู้เฉพาะด้านที่เหมาะสมกับภูมิสังคมอีกหลายฐาน และยังมีพัฒนาพื้นที่โครงการ ร่วมกับการใช้เทคโนโลยีพลังงานทดแทนของพระอาจารย์ร่วมกับทางคณะครูและนักเรียนโรงเรียนศรีแสงธรรม ที่ร่วมกันสร้างต้นแบบที่ดีในด้านพัฒนาและต่อยอดงานจากขั้นพื้นฐานไปสู่ขั้นก้าวหน้า มีการบูรณาการการเรียนรู้จากกลุ่มสาระการเรียนรู้ของ สพฐ. เข้ากับ พื้นที่โคก หนอง นา ซึ่งตรงกับเป้าหมายการพัฒนาคนและยกระดับคุณภาพชีวิตของประชาชนที่ได้รับจากการเข้ามาเรียนรู้ในโครงการ ขยายผลสู่ชุมชนโดยรอบในพื้นที่ตําบลของวัด มีผู้สนใจเข้าร่วมและดําเนินการปรับพัฒนาที่ดิน ตามหลักทฤษฎีใหม่ประยุกต์สู่ โคก หนอง นา ในลักษณะครัวเรือนต้นแบบ (HLM) อีกจํานวน 27 แปลง ซึ่งดูแลรับผิดชอบโดย กรมการพัฒนาชุมชน กระทรวงมหาดไทย
ทั้งนี้ จากนโยบายของรัฐบาล ที่กําลังขับเคลื่อนงานด้วยโมเดลเศรษฐกิจใหม่ ( BCG Economy Model ) และการดําเนินงานของศูนย์อํานวยการเพื่อขจัดความยากจนและพัฒนาคนทุกช่วงวัยอย่างยั่งยืน พร้อมรับมือภัยพิบัติ น้ําท่วมและน้ําแล้ง และการลงพื้นที่เยี่ยมชมแบบอย่างความสําเร็จของ รร. ศรีแสงธรรม และวัดป่าศรีแสงธรรม แห่งนี้ จะเป็นจุดเริ่มต้นที่สําคัญ ว่าการดําเนินงานที่ได้รับการคิด การพัฒนา และการลงมือทําอย่างจริงจังด้วยความรู้ความสามารถอันสอดคล้องกับบริบทของพื้นที่ เป็นไปตามภูมิสังคม สามารถสร้างความเจริญที่เป็นตัวอย่างความสําเร็จให้เห็นว่า การนําหลักทฤษฎีใหม่ประยุกต์สู่ โคก หนอง นา สามารถต่อยอดไปสู่รูปแบบการพัฒนาตามนโยบายโมเดลเศรษฐกิจใหม่ (BCG Economy Model) ภายใต้การหนุนเสริมของภาครัฐและภาคเอกชน ส่งผลต่อการยกระดับความเป็นอยู่ของคนในชุมชนและพัฒนาคุณภาพชีวิตให้ ชีวิตมั่นคง ครอบครัวมั่งคั่ง ชุมชนยั่งยืน ได้อย่างแน่นอน
และในโอกาสนี้ ท่านปลัดกระทรวงมหาดไทย นายสุทธิพงษ์ จุลเจริญ ได้นําเสนอแนวคิดและแผนงานโครงการที่จะได้ขับเคลื่อนในโอกาสอันใกล้นี้ต่อท่านนายกรัฐมนตรี ท่านรัฐมนตรีว่าการกระทรวงมหาดไทย รวมไปถึงผู้บริหารกระทรวงมหาดไทย ภายใต้แผนพัฒนาโครงการที่มีชื่อว่า“การพัฒนาเขตเศรษฐกิจพอเพียงด้วยโมเดลเศรษฐกิจใหม่ (Sufficiency Economy Development Zone with BCG Economy Model) (SEDZ ; BCG Model) เพื่อขจัดความยากจนและพัฒนาคนทุกช่วงวัย พร้อมรับมือภัยพิบัติน้ําท่วมน้ําแล้ง เพื่อเป็นการขยายผลจากตัวอย่างความสําเร็จของการดําเนินงานในขั้นต่อไป
จากนั้น นายกรัฐมนตรี พร้อมด้วยรัฐมนตรีว่าการกระทรวงมหาดไทย และคณะ เดินทางไปยังเขื่อนสิรินธร ต.นิคมลําโดมน้อย อ.สิรินธร จ.อุบลราชธานี เพื่อตรวจเยี่ยมการบริหารจัดการน้ําของจังหวัดอุบลราชธานี และโครงการโรงไฟฟ้าพลังงานแสงอาทิตย์ทุ่นลอยน้ําร่วมกับโรงไฟฟ้าพลังน้ําเขื่อนสิรินธร และเดินทางต่อไปยังศูนย์พักพิงโครงการปรับปรุงคุณภาพน้ําหรือบ่อบําบัดน้ําเสียเทศบาลเมืองวารินชําราบ พร้อมตรวจเยี่ยมการบรรเทาภัยและฟื้นฟูผู้ประสบภัยในพื้นที่ จ.อุบลราชธานี ที่บริเวณศูนย์พักพิงผู้ประสบอุทกภัย